སྲོག་ཆགས་ཀྱི་རིགས་གཞན་དག་ལ་མཚོན་ན་རང་བཞིན་འབྱུང་བའི་འཕོ་འགྱུར་གྱི་ཐོག་ནས་དཀའ་ངལ་འཕྲད་པ་དང༌།ཡང་ན་སྲོག་ཆགས་ནང་ཕན་ཚུན་གཅིག་ལ་གཅིག་འཚེ་བའི་དཀའ་ངལ་དང་རྙོག་དྲ་ཡོད་པ་དེ་ཙམ་ལས།ནང་བསམ་བློ་གཏོང་སྟངས་དང་འབྲེལ་ནས་མི་རྣམས་ལ་འཕྲད་པ་ལྟ་བུའི་རྙོག་དྲ་ཞིག་དུད་འགྲོའི་སྤྱི་ཚོགས་ནང་མེད།རང་རེ་མི་རྣམས་ལ་མཚོན་ན་སྡུག་བསྔལ་མི་འདོད་པ་དང༌བདེ་བ་འདོད་པ་ཞིག་ངང་གིས་ཡོད་ཅིང་།བདེ་ཞིང་སྐྱིད་པའི་ཐོག་ནས་འཚོ་བ་སྐྱེལ་འདོད་ཅིག་སུ་ལའང་ཡོད།འོན་ཀྱང་འཛམ་གླིང་འདིར་འགྲོ་བ་མི་བྱུང་བ་ནས་བཟུང་།བརྡབ་གསིག་དང་རྙོག་དྲ་ཆེ་ཤོས་བཟོ་མཁན་དེ་མི་ཡིན།ཁྱེད་ཚོར་མཚོན་ནའང་སྐྱེས་པའི་ཉིན་མོ་ནས་བཟུང་རང་དབང་མེད་པར་དངངས་སྐྲག་དང༌ཞེད་སྣང་།དོགས་ཟོན་བྱ་དགོས་པའི་འགོ་ཚུགས་པ་རེད།ངོས་ལ་མཚོན་ན་ལོ་བཅོ་ལྔ་བཅུ་དྲུག་ནས་བཟུང་རྙོག་དྲའི་འགོ་ཚུགས་པ་རེད།ད་ལྟ་ལོ་བདུན་ཅུར་བརྒལ་ཡོད།རྙོག་དྲ་དེ་གའི་སྟེང་ནས་མི་ཚེ་བསྐྱལ་བ་རེད།རྙོག་དྲ་དེ་རྣམས་མིས་བཟོས་པའི་རྙོག་དྲ་རེད་མ་གཏོགས་འབྱུང་བ་འཁྲུགས་པའི་རྙོག་དྲ་ལྟ་བུ་ཞིག་མིན།རང་རེ་བོད་པའི་སྤྱི་ཚོགས་ནང་གཅིག་ལྟོས་དང༌།མིས་སྡོད་མ་ཚུགས་པའི་ཐོག་ནས་བཟོས་པའི་རྙོག་དྲ་ཧ་ཅང་མང་པོ་ཞིག་ཡོད།དགོས་ས་དེར་དོ་སྣང་མི་བྱེད་པར་མི་དགོས་ས་དེར་འབད་བརྩོན་བྱས་པའི་འབྲས་བུར་རྙོག་དྲའི་རིགས་ཧ་ཅང་མང་པོ་ཞིག་ཡོང་གི་ཡོད།འབྲེལ་ཡོད་ཚོས་གནས་སྟངས་དེའི་རིགས་ལ་དམིགས་བསལ་དོ་སྣང་བྱས་ཏེ་དཀའ་ངལ་ལ་སྔོན་འགོག་གི་ལས་ཀ་ཚགས་ཚུད་པོ་བྱ་རྒྱུ་གལ་ཆེན་པོ་ཡིན།